skond ir-Regola 108 tar-Regoli ta' Proċedura f'isem il-Kumitat għall-Affarijiet Legali lill- Kummissjoni Suġġett: Il-qagħda tal-proċeduri leġiżlattivi fir-rigward ta' l-"Istatut tal-Kumpanija Privata Ewropea" u ta' l-"Erbatax-il Direttiva dwar il-Liġi tal-Kumpaniji" A. Kumpanija Privata Ewropea Fir-riżoluzzjoni tiegħu P6_(2007)0023 (bbażata fuq l-Artikolu 192 para 2 KE) ta' l-1 ta' Frar 2007, il-Parlament Ewropew talab lill-Kummissjoni biex tressaq matul l-2007, fuq il-bażi ta' l-Artikolu 308 KE, proposta leġiżlattiva dwar l-Istatut tal-Kumpanija Privata Ewropea (EPC). Din it-talba tirrifletti l-pjan tal-Kummissjoni biex toħroġ bi proposta leġiżlattiva għal EPC bejn l-2006 u l-2008 kif kien iddikjarat fil-Komunikazzjoni tagħha "L-Immodernizzar tal-Liġi tal-Kumpanija u t-Tisħiħ tal-Governanza Korporattiva" (COM(2003)0284 finali). Skond il-Ftehima Interistituzzjonali ffirmata fis-26 ta' Mejju 2005, il-Kummissjoni se tieħu kont ta' kwalunkwe talba li ssir skond l-Artikolu 192 KE, u se tipprovdi tweġiba f'waqtha u ddettaljata b'mod suffiċjenti għal din it-talba. Intqal - inter alia waqt simpożju (organizzat mill-Eurochambres u l-Businesseurope) li sar fil-15 ta' Mejju f'Brussell (titolu "U issa l-Istatut tal-Kumpanija Privata Ewropea…") - li l-Kummissjoni mhux se tifinalizza l-evalwazzjoni ta' l-impatt għal Statut EPC sa Frar 2008. B. L-Erbatax-il Direttiva dwar il-Liġi tal-Kumpaniji (trasferiment ta' l-uffiċċju reġistrat) Fil-Komunikazzjoni tagħha msemmija hawn fuq (COM(2003)0284 finali), il-Kummissjoni ħabbret li toħloq proposta leġiżlattiva dwar l-Erbatax-il Direttiva dwar il-Liġi tal-Kumpaniji (id-direttiva) bħala proġett fuq medda ta' żmien qasira bejn l-2003 u l-2005. Fir-riżoluzzjoni P6_(2006)0295 dwar żviluppi riċenti u prospetti fir-rigward tal-liġi tal-kumpanija (4 ta' Lulju 2006), il-Parlament jistieden lill-Kummissjoni biex tippreżenta fil-futur qarib proposta għal direttiva u jenfasizza li d-direttiva li ilha mistennija żmien twil għandha timla lakuna fis-sistema tas-suq intern tal-kumpaniji. S'issa, il-Kummissjoni ma offrietx proposta għad-direttiva. X'inhi l-qagħda preżenti tal-preparazzjoni tal-proposti leġiżlattivi dwar l-Istatut tal-Kumpanija Privata Ewropea u ta' l-Erbatax-il Direttiva dwar il-Liġi tal-Kumpanija? Liema huma l-problemi sostanzjali f'kull wieħed mill-inkartamenti li qed iġiegħlu l-Kummissjoni ddewwem dawn il-proċeduri? Liema problemi oħrajn barra dawk sostanzjali jeżistu u jġiegħlu lill-Kummissjoni taħsibha darbtejn? Il-Kummissjoni għadha qed issegwi l-ħidma tagħha li tlesti s-Suq Intern tal-kumpaniji jew le, u qed tiegħu r-responsabilità tagħha bis-serjetà?